चीन ओपन के फाइनल में सुन यू से भिड़ेगी पीवी सिंधु
Sanjay Srivastava 19 Nov 2016 6:18 PM GMT
फुझोउ (चीन) (आईएएनएस)| ओलम्पिक रजत पदक विजेता और भारत की अग्रणी महिला बैडमिंटन खिलाड़ी पी. वी. सिंधु ने चीन ओपन सुपर सीरीज प्रीमियर बैडमिंटन टूर्नामेंट के फाइनल में प्रवेश कर लिया है। जहां उनका मुकाबला रविवार को चीन की सुन यू से होगा।
सिंधु ने शनिवार को खेले गए टूर्नामेंट के सेमीफाइनल में उलटफेर करते हुए विश्व की सातवीं वरीयता प्राप्त दक्षिण कोरिया की सुंग जी ह्यून को एक घंटे 24 मिनट तक चले संघर्ष भरे मुकाबले में 11-21, 23-21, 21-19 से मात दी।
विश्व की 11वीं वरीयता प्राप्त सिंधु का खिताबी मुकाबला रविवार को चीन की सुन यू से होगा।
इससे पहले, एक अन्य सेमीफाइनल मुकाबले में विश्व की नौवीं वरीयता प्राप्त सुन ने टूर्नामेंट की पांचवीं वरीय चीनी ताइपे की खिलाड़ी ताइ जु यिंग को 21-8, 23-21 से मात देकर फाइनल में कदम रखा।
सिंधु और सुन के बीच अब तक पांच मैच हुए हैं, जिसमें सुन का पलड़ा 3-2 से भारी है। रविवार को होने वाले खिताबी मुकाबले में अगर सिंधु जीत हासिल करती हैं, तो यह रिकॉर्ड 3-3 से बराबर हो जाएगा।
awa_Deva eng_Latn awa_Deva awa_Deva awa_Deva awa_Deva hin_Deva